Mike Legarth (KF), 2010-04-29:
Tak, hr. formand.
Med den her debat vil Socialdemokratiet, Socialistisk Folkeparti og De Radikale have svar på, hvordan regeringen agter at tilrettelægge den økonomiske politik for både at skabe ny vækst og beskæftigelse og for at overholde konvergenskravene og for en langsigtet og holdbar dansk økonomi.
Oppositionen ønsker med andre ord svar, og det skal de få.
Vi har nemlig et solidt svar på den udfordring, som vi står over for.
Vi har fremlagt en plan for, hvordan vi vil imødekomme kravene om konvergens og en holdbar økonomi, og for, hvordan vi vil sikre vækst og beskæftigelse til gavn for os alle.
Men det kan undre mig meget, at oppositionen ønsker svar på spørgsmål, som de ikke selv vil give.
Vi ved, at oppositionen har en plan, en hemmelig plan, som vi ikke må få at vide hvad indeholder.
Man kan jo undre sig over, hvorfor oppositionen gemmer planen i skuffen.
Hvorfor må vi ikke vide noget?
Er det, fordi S og SF ikke kan finde finansiering til alle deres forslag?
Er det, fordi SF ikke kan finde opbakning i baglandet til besparelser?
Er det, fordi der ikke er opbakning i fagbevægelsen til at lave de seriøse besparelser?
Der er efterhånden rigtig mange spørgsmål, og de kræver svar.
Fru Helle Thorning-Schmidt og hr. Villy Søvndal forsøger at iklæde sig et skind af økonomisk ansvarlighed, men er det ansvarligt ikke at turde fortælle, hvordan man vil finansiere alle sine gavmilde gaver?
Kan danskerne være tjent med ikke at vide, hvad S og SF vil?
Regeringen derimod har fremlagt en plan med et seriøst og realistisk bud på, hvordan vi vil skabe økonomisk holdbarhed.
Vi forsøger ikke at skjule noget.
Det er en fair måde at gøre tingene på.
Så ved danskerne, hvad de har at forholde sig til.
Vi vil prioritere 10 mia. kr.
Pengene finder vi hovedsagelig på statens budget og i mindre omfang hos kommunerne.
Men vi fortæller åbent, at kommunerne skal bruge skatteborgernes penge mere effektivt.
Kommunerne skal i 2012 og 2013 spare sammenlagt 4 mia. kr.
Staten skal spare 6 mia. kr., fordi vi vil bruge pengene et andet sted, fordi vi vil bruge pengene på sundhed, på folkeskoler og til en større omsorg for samfundets allersvageste.
Vi skjuler ikke, at kommunerne skal bruge pengene effektivt, men staten går forrest og betaler broderparten.
Pengene sender vi efter de områder, som vi i regeringen mener skal have et løft.
Samtidig holder vi de samlede offentlige udgifter i ro i perioden 2011-2013.
Oppositionen ønsker en kæmpe offentlig forbrugsfest for lånte penge midt i krisen.
Det gør vi ikke.
Vi vil ikke sende regningen videre til kommende generationer, men vil have styr på økonomien.
Regeringen vil således ikke gennemføre den planlagte reale forbrugsvækst, som indgår i 2015-planen for de kommende 3 år.
På den måde finder vi 13,5 mia. kr., og således sikrer vi en holdbar og ansvarlig økonomi i Danmark.
Det er uansvarligt at lade stå til.
Vi kan ikke tillade os at spille hasard med den fremtidige velfærd på den måde.
Vi mener ikke, at kommende generationer skal trækkes med en kæmpe byrde, og det tror jeg faktisk også at de fleste unge mennesker vil være enige med mig i.
Det er vigtigt at sige, at når det offentlige forbrug holdes i ro, bliver der samlet set hverken flere eller færre penge at gøre godt med til offentlig service.
Der er altså fortsat ligesom mange penge til velfærd som i dag.
Vi skal samtidig huske på, at vi i dag har den største offentlige sektor nogen sinde.
I vores regeringstid er der kommet omkring 30.000 flere ansatte i den offentlige sektor, og vi er oppe på 758.000, der arbejder til vores fælles bedste.
Nu har jeg fortalt, hvad det er, vi vil: at kommunerne står med en udfordring, men at vi har et formål med at prioritere pengene, nemlig at der skal være penge til velfærd fremover, og at vi på den korte bane vil prioritere sundhed, uddannelse og de svageste grupper.
Men vi ved stadig væk ikke, hvad det er, I vil.
I kommer med striber af løfter, dyre løfter, men vil ikke fortælle, hvor pengene skal komme fra.
I har lovet en plan, men den bliver hele tiden udskudt.
Hvornår må danskerne høre, hvor pengene skal komme fra til alle de dyre gaver, I strør om jer med?
Hvem skal betale?
Skal danskerne til lommerne og bløde mere i skat?
Skal de borgere, der i dag er børn, klare sig uden velfærd i fremtiden, hvis de ikke kan klare sig selv?
Igennem alle de gode år har vi sørget for at lave store afdrag på gælden.
Det gør, at vi i dag er meget bedre stillet end de fleste andre lande i EU.
Dengang bebrejdede Socialdemokraterne og SF'erne os, at vi ikke brugte flere penge, at vi viste rettidig omhu og betalte af på gælden.
Havde de siddet på magten, havde vi været langt, langt værre stillet, end vi er i dag, og vi ville ikke have kunnet ride krisen af, som vi heldigvis er i stand til, for det kan vi jo nu.
Regeringen har nemlig haft mulighed for at iværksætte nødvendige tiltag og bruge ekstra penge for at afværge de værste følger af krisen.
Jeg kunne nævne en lang række, men jeg kan se på formanden, at min tid er ved at være udløbet, så det må jeg vente med til svarene.